b"\n_START_ARTICLE_\nDorilea\n_START_PARAGRAPH_\nDorilea (en grec \xce\x94\xce\xbf\xcf\x81\xcf\x8d\xce\xbb\xce\xb1\xce\xb9\xce\xbf\xce\xbd,Dorylaeion o Aurolaion, en llat\xc3\xad Dorylaeum) fou una ciutat de Fr\xc3\xadgia, que correspon en el seu primer empla\xc3\xa7ament a Karadja Hissar, a 10 km al sud-est de la moderna Eski\xc5\x9fehir, i en el seu empla\xc3\xa7ament posterior (a patir del segle III aC) a Shehir Eyuk, al nord de la mateixa ciutat._NEWLINE_Aquesta ciutat \xc3\xa9s esmentada per primer cop durant les guerres entre Ant\xc3\xadgon el Borni i Lis\xc3\xadmac de Tr\xc3\xa0cia, per\xc3\xb2 no se sap la seva antiguitat, si b\xc3\xa9 se suposa que fou almenys d'origen frigi. Lis\xc3\xadmac hi va tenir un camp de subministrament._NEWLINE_Sota domini rom\xc3\xa0 fou un assentament comercial. Els habitants van denunciar al pretor provincial L. Flaccus el 62 aC i junt amb altres ciutats el van acusar de mala administraci\xc3\xb3, el qual fou defensat per Cicer\xc3\xb3._NEWLINE_Durant el per\xc3\xadode bizant\xc3\xad fou seu d'un bisbat (segles IV al IX) del qual s\xc3\xb3n coneguts set bisbes, essent el m\xc3\xa9s destacat Eusebi de Dorilea, que va denunciar successivament les heretgies de Nestori i Eutiques. M\xc3\xa9s tard la seu fou sufrag\xc3\xa0nia de Synnada i encara s'esmenta al segle XII._NEWLINE_Fou conquerida pels selj\xc3\xbacides despr\xc3\xa9s del 1071 i recuperada pels croats l'1 de juliol del 1097 durant la primera croada, sent l'aut\xc3\xa8ntica capital de la primera croada fins a la conquesta d'Antioquia. Durant la segona croada, els croats dirigits per Conrad III d'Alemanya, que s'havia aturat al lloc per buscar les provisions que els mancaven, foren atacats i derrotats el 25 d'octubre del 1147 pels turcs selj\xc3\xbacides. Bizanci la va fortificar el 1175 per\xc3\xb2 els turcs selj\xc3\xbacides la van ocupar el 1176 despr\xc3\xa9s de la batalla de Mirioc\xc3\xa8fal. Des del 1240 va quedar en poder de Toghrul, cap dels turcmans n\xc3\xb2mades, que despr\xc3\xa9s formarien part de l'Imperi Otom\xc3\xa0. Fou llavors quan la ciutat va cr\xc3\xa9ixer en direcci\xc3\xb3 a l'antiga Tembros o Thymbris i es ava originar Eskishehir."